ΚΑΝΟΝΙΣΜΟΣ (ΕΚ) αριθ. 2028/97 ΤΟΥ ΣΥΜΒΟΥΛΙΟΥ της 13ης Οκτωβρίου 1997 σχετικά με το μερίδιο σιτηρών που θα παρασχεθεί από την Κοινότητα δυνάμει της σύμβασης επισιτιστικής βοήθειας του 1995 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1292/96 του Συμβουλίου της 27ης Ιουνίου 1996, σχετικά με την πολιτική και τη διαχείριση της επισιτιστικής βοήθειας και των ειδικών δράσεων στήριξης για την επισιτιστική ασφάλεια (1), και ιδίως το άρθρο 21, την πρόταση της Επιτροπής (2), τη γνώμη του Ευρωπαϊκού Κοινοβουλίου (3), Εκτιμώντας: ότι η σύμβαση επισιτιστικής βοήθειας του 1995, η οποία συνήφθη για περίοδο τριών ετών, εφαρμόζεται προσωρινά στην Κοινότητα από την 1η Ιουλίου 1995 7 ότι ο κανονισμός (ΕΚ) αριθ. 1292/96 άρχισε να ισχύει μόλις στις 8 Ιουλίου 1996 7 ότι το άρθρο 21 παράγραφος 1 του κανονισμού (ΕΚ) αριθ. 1292/96 προβλέπει ότι το Συμβούλιο καθορίζει το μερίδιο το οποίο καταλογίζεται στην Κοινότητα από το συνολικό ποσό της βοήθειας σε σιτηρά που πρέπει να συνεισφέρει η Κοινότητα και τα κράτη μέλη της, δυνάμει της σύμβασης επισιτιστικής βοήθειας 7 ότι το άρθρο 21 παράγραφος 2 προβλέπει ότι η Επιτροπή αναλαμβάνει το συντονισμό της Κοινότητας και των κρατών μελών της όσον αφορά την παροχή της βοήθειας σε σιτηρά στο πλαίσιο της σύμβασης επισιτιστικής βοήθειας και μεριμνά ούτως ώστε η συνολική συνεισφορά της Κοινότητας και των κρατών μελών της να καλύπτει τουλάχιστον τις ποσότητες που προβλέπει η σύμβαση αυτή, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Από τους 1 755 000 τόνους σιτηρών, που αποτελούν την ελάχιστη ετήσια συνεισφορά που έχουν αναλάβει να παρέχουν η Κοινότητα και τα κράτη μέλη της δυνάμει της σύμβασης επισιτιστικής βοήθειας του 1995, το κοινοτικό μερίδιο ορίζεται σε 983 800 τόνους για την περίοδο από 1ης Ιουλίου 1995 έως 30 Ιουνίου 1998. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 13 Οκτωβρίου 1997.

[Source: multi_eurlex | Tokens: 1915]